《赠范丈浚六十韵即题其诗卷》
清代·姚燮

苦吟累心血，不吟心失凭。吟劳我成痼，如木缠于藤。

寤寐续呻叹，罔惜危疾撄。穷思刻元窅，敛体投昏冥。

得奇辄大悦，稍振神气清。槁念谢名誉，谁来窥幽扃？

去载中秋沴，二竖相凭陵。司命实丈人，为我延绝龄。

手丸一丸药，石菌仙露馨。月愁既晦蚀，魄乃初弦生。

遂拔陷淖蛙，上见垂天鹏。谆谆戒驰攘，驰攘性之刑。

为赁道士庐，键户参黄庭。惟时商飙寒，大江多愁声。

势挟赭草色，吞吐残晖明。其光动鸦背，夹叶纷堕城。

城楼对钟阁，吾袂云渟渟。隔城江上山，乱碧追帆行。

帆边海烟气，上浮天峥嵘。吾身控波涛，阔眦开穷溟。

屈栅弄鸡蹠，荒苦惭生平。因撷骚经腴，渎告紫府听。

紫府帝玉相，太微涵星泓。叱星邀我魂，许我传元灯。

写副呈丈人，丈人还许称。谓已解俗缚，勉可淮南升。

自兹减疢痗，渐可辞参苓。浑然返胚始，遘目齐枯荣。

转虞扑在满，何有觚之棱？死惟丈人活，德惟丈人膺。

丈人亦好吟，靡志攒兀崚。独影梅花枝，枯到空山僧。

丈人坐深堂，种竹为堂屏。方几腻初雨，墙绿如雾蒸。

剸刀刻琅玕，媚羽窥小莺。霜髯一尺半，仙仙瑶台冯。

其诗皆妙乐，简瑟繁为笙。玉质霏至皎，空响筛珑玲。

道根泯窒碍，天韬怡稚婴。招我和新什，答韶憾匪韺。

在昔丈人壮，秣马赋东征。桄榔五岭雪，荔枝六月冰。

蜑女琵琶洲，泛醉花田舲。结交南剑客，说剑三枫亭。

苍霾溟渤来，龙气缠华缨。手拂窈窕岚，万象未容暝。

兴尽赋来归，蒲衲逃浪名。斗室罗古欢，蜗处讵伶俜？

近且畏颓髦，疏草神农经。导引师混元，绝妄平骄矜。

援我九渊底，置之台九层。得从养摄馀，酬唱谐蟀鹒。

今我自北还，乱卷堆行縢。柴门短檠梦，时骇车輷輘。

庶几旧潭石，出土重砥硎。矧我病后体，尚借药力撑。

愿约对面趺，炯目千年醒。晨禽飐寒翠，桐檐初旭赪。

髡髴玄关开，旷宇渊澄澄。耐吟补閒拙，轧响弥八纮。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。